b'\n_START_ARTICLE_\nEusebi Arnau i Mascort\n_START_SECTION_\nBiografia\n_START_PARAGRAPH_\nEusebi Arnau Mascort va n\xc3\xa9ixer a Barcelona el dia vuit de setembre de 1863, fill del matrimoni format per Francesc d\'Ass\xc3\xads Arnau i Forn, sabater natural de Granollers, i Balbina Mascort i Dutr\xc3\xa8s, d\'origen barcelon\xc3\xad. Aquest, va ser batejat a la parr\xc3\xb2quia de Sant Josep el dia tretze del mateix mes i any amb els noms d\'Eusebi, Nestavo i Zen\xc3\xb3._NEWLINE_Va estudiar a l\'Escola de Belles Arts de Barcelona on va ser deixeble de Josep Gamot i d\'Agapit Vallmitjana i Barbany. Va prosseguir els seus estudis a Roma l\'any 1887, gr\xc3\xa0cies a una beca de l\'Escola Llotja. Va ampliar els seus coneixements a l\'Acad\xc3\xa8mia Julien de Par\xc3\xads, on va exposar els anys 1895 i 1902._NEWLINE_Al seu taller va tenir com deixebles a Pau Gargallo, Josep Dunyach i Sala i Enric Monjo i Garriga, entre d\'altres. Juntament amb l\'escultor Josep Llimona i Bruguera va treballar en el retaule de l\'Esgl\xc3\xa9sia bas\xc3\xadlica de Santa Engr\xc3\xa0cia de Saragossa._NEWLINE_Les seves escultures aplicades a l\'arquitectura com les de la casa Lle\xc3\xb3 Morera, casa Amatller, Fonda Espanya, Palau de la M\xc3\xbasica Catalana i Hospital de Sant Pau (totes a Barcelona), el van catalogar totalment com a escultor destacat del modernisme._NEWLINE_Fou co\xc5\x80\xc2\xb7laborador habitual de l\'arquitecte Enric Sagnier i Villavecchia, amb qui treball\xc3\xa0 a l\'edifici de la Duana del Port de Barcelona, la Casa Rupert Garriga, el Via Crucis de Montserrat, el Temple Expiatori del Sagrat Cor, la Parr\xc3\xb2quia del Sagrat Cor al Poblenou, l\'ag\xc3\xa8ncia de la Caixa de Pensions a Reus, etc. Va destacar com a medallista, col\xc2\xb7laborant ass\xc3\xadduament amb el taller Masriera entre d\'altres va realitzar la de l\'Exposici\xc3\xb3 Universal de 1888, la de la Solidaritat Catalana, la del Centenari de Crist\xc3\xb2for Colom i la commemorativa de l\'enderrocament de les muralles de Barcelona._NEWLINE_Aquest va tenir un primer matrimoni amb Tomasa Viader i Pardinella que es va produir l\'any 1896 i en el que Eusebi Arnau va patir molt perqu\xc3\xa8 la seva dona patia una malaltia mental i ell s\'hagu\xc3\xa9 de refugiar en el seu treball._NEWLINE_El 1910 un enc\xc3\xa0rrec escult\xc3\xb2ric va permetre a Eusebi Arnau de con\xc3\xa8ixer a Anna Par\xc3\xads Boadella, la qual poc temps despr\xc3\xa9s seria la seva segona dona. _NEWLINE_Arnau es va cassar el dia 12 de febrer de 1910 a la parr\xc3\xb2quia de la Pur\xc3\xadssima Concepci\xc3\xb3; ell tenia 46 anys i Anna 36, era soltera i natural de Barcelona, ciutat on vivia, i els va casar l\'amic moss\xc3\xa8n Ramon Garriga, a qui Arnau ensenyava escultura. A partir de llavors canvi\xc3\xa0 notablement la vida de l\'escultor, el qual es torn\xc3\xa0 m\xc3\xa9s casol\xc3\xa0 i aconsegu\xc3\xad la manera de viure que sempre havia trobat a faltar a causa de la poca vinculaci\xc3\xb3 amb la seva fam\xc3\xadlia, del primer matrimoni tan desafortunat i del treball, que l\'obligava a una constant mobilitat._NEWLINE_El mes de juliol de 1911 va n\xc3\xa9ixer el seu \xc3\xbanic fill, Ricard, del qual es conserven fotografies d\'infantesa i plaques del seu retrat en relleu. _NEWLINE_Eusebi Arnau va morir el dia 2 de juliol de 1933.\n_START_SECTION_\nEscola i primers treballs\n_START_PARAGRAPH_\nLa mare va quedar sense recursos despr\xc3\xa9s de la mort del pare el 1870 per la febre groga, i els cinc fills van quedar sota la provid\xc3\xa8ncia de la Casa de la Caritat de Barcelona, on va tenir el primer taller. Pels volts de 1874, Eusebi Arnau junt als seus germans, recollia a la rodalia de Barcelona fragments de guix de les cases enderrocades, primera mat\xc3\xa8ria que perfilava per extreure cases, gossos o relleus que representaven jocs infantils, i prescindia de la idea gr\xc3\xa0fica i executava directament la idea sobre la mat\xc3\xa8ri] sense una formaci\xc3\xb3 t\xc3\xa8cnica de dibuix. _NEWLINE_A banda de treballar d\'aprenent d\'impressors als tallers de la Casa de la Caritat, va ingressar a l\'estudi de l\'escultor Josep Gamot, considerat el seu primer mestre, compatibilitzant-ho amb els estudis superiors a l\'Escola de Belles Arts de Barcelona, on va comen\xc3\xa7ar amb quinze anys el curs 1878-1879, matriculat per primera vegada en dibuix, pintura, escultura i gravat, que va seguir regularment fins al curs 1884-1885. _NEWLINE_Al gener de 1881 exposa a la Sala Par\xc3\xa9s fangs cuits amb Josep Campeny i Mari\xc3\xa0 Sangen\xc3\xads i Font. Al febrer en una altra exposici\xc3\xb3 col\xc2\xb7lectiva de la mateixa sala hi trobem un treball d\'Arnau que representa un nou pas en la seva carrera. En aquesta mostra coincideix amb pintors com Antoni Caba i Joan Planella, i escultors com Josep Rayn\xc3\xa9s, Rafael Atch\xc3\xa9, Josep Campeny i Josep Monserrat, els quals presentaren les obres en fang cuit. El mes de setembre de 1881 exposa un bust en fang cuit de tipus convencional a la Sala Par\xc3\xa9s. Durant els anys 1881-1883 continua els seus estudis a l\'Escola de Belles Arts, i el 1883 Eusebi Arnau assoleix el seu primer taller en un terrat assolellat i tranquil de la Casa de Caritat._NEWLINE_El 1884, Eusebi va participar en la primera Exposici\xc3\xb3 de Belles Arts de la Sala Par\xc3\xa9s, inaugurada el mes de gener del mateix any, amb el bust Caupolic\xc3\xa1n i l\'est\xc3\xa0tua Florista, exposici\xc3\xb3 en la que tamb\xc3\xa9 va prendre part l\'escultor Josep Gamot amb l\'est\xc3\xa0tua en fang (imitant bronze) \xc2\xabEn la Mezquita\xc2\xbb. La cr\xc3\xadtica va deixar clar que l\'obra que trobaven m\xc3\xa9s acabada i millor concebuda era l\'\xc3\xa0rab de Josep Gamot, i tamb\xc3\xa9 mencionaven de manera especial el bust d\'Eusebi Arnau. _NEWLINE_Va participar en la segona Exposici\xc3\xb3 de Belles Arts de la Sala Par\xc3\xa9s amb les seves obres \xc2\xabSoldado indio\xc2\xbb i \xc2\xabTipo de mujer\xc2\xbb. L\'ambient d\'exig\xc3\xa8ncia art\xc3\xadstica que prevalia a la famosa escola, la preparaci\xc3\xb3 dels professors, l\'abundor de models que hi havia, la cont\xc3\xadnua relaci\xc3\xb3 intel\xc2\xb7lectual sostinguda entre els companys, varen anar formant el seu temperament i Arnau trig\xc3\xa0 poc temps a sobresortir en la classe de modelatge._NEWLINE_El mes de maig de 1885 va participar en la \xc2\xabPrimera exposici\xc3\xb3n de acuarelas, dibujos, pinturas al \xc3\xb3leo y escultura\xc2\xbb organitzada pel Centre d\'Aquarel\xc2\xb7listes de Barcelona al Museu Martorell. Al mes de juliol de 1887 va modelar un treball de car\xc3\xa0cter art\xc3\xadstico-industrial per enc\xc3\xa0rrec de l\'argenteria Cabot, el qual, reprodu\xc3\xaft en bronze, fou exposat a l\'aparador de l\'establiment.\n_START_SECTION_\nExposici\xc3\xb3 Universal de Barcelona 1888\n_START_PARAGRAPH_\nLa Comissi\xc3\xb3 Executiva de l\'Exposici\xc3\xb3 Universal de Barcelona de 1888 va demanar a l\'Acad\xc3\xa8mia de Belles Arts que nomen\xc3\xa9s dos encarregats per a formar part del jurat qualificador de l\'execuci\xc3\xb3 del millor model de medalla destinada a premiar als expositors m\xc3\xa9s distingits del certamen. Entre els trenta-dos projectes de medalla presentats al concurs, es van acceptar els d\'Arnau. El febrer de 1889, La Ilustraci\xc3\xb3n Art\xc3\xadstica reprodueix una de les medalles modelades per Arnau amb motiu de l\'Exposici\xc3\xb3 Universal i en fa un gran elogi a l\'escultor._NEWLINE_El Caf\xc3\xa9-Restaurant per a l\'Exposici\xc3\xb3 Universal no havia estat finalitzat i l\'alcalde encarreg\xc3\xa0 el seu acabament a Llu\xc3\xads Dom\xc3\xa8nech i Montaner, qui el va finalitzar amb un grup d\'artistes entre els quals estava Eusebi Arnau, i a partir d\'aquest projecte va entaular una gran relaci\xc3\xb3 professional i personal amb els arquitectes Llu\xc3\xads Dom\xc3\xa8nech i Montaner i Antoni Maria Galliss\xc3\xa0. Durant aquest projecte Arnau comen\xc3\xa7\xc3\xa0 en les arts decoratives aplicades a l\'arquitectura, moment en qu\xc3\xa8 comen\xc3\xa7a a relacionar-se amb arquitectes._NEWLINE_Cap al 1902 Eusebi Arnau va modelar les portes de ferro i de bronze destinades al palau i seminari de Comillas.\n_START_SECTION_\nPrimera Exposici\xc3\xb3 General de Belles Arts de Barcelona de 1891\n_START_PARAGRAPH_\nAl cat\xc3\xa0leg de la Primera Exposici\xc3\xb3 General de Belles Arts de Barcelona de 1891 hi consten com a seus els treballs \xc2\xabRetrat de fill del marqu\xc3\xa8s d\'Ol\xc3\xa8rdola\xc2\xbb, \xc2\xabTraslaci\xc3\xb3n de los restos de Santa Eulalia\xc2\xbb i \xc2\xabAve Mar\xc3\xada\xc2\xbb, per a obtenir un diploma honor\xc3\xadfic proposada pel jurat qualificador per a figurar al Museu Municipal de Belles Arts de Barcelona i fou molt ben acceptat per la cr\xc3\xadtica._NEWLINE_Durant els anys 1892 i 1893 Eusebi Arnau continua exposant a la Sala Par\xc3\xa9s, i cal destacar tamb\xc3\xa9 la seva intervenci\xc3\xb3 en l\'Exposici\xc3\xb3 Nacional d\'Industrias Art\xc3\xadstiques de Reproduccions i la realitzaci\xc3\xb3 de la medalla commemorativa del IV Centenari del Descobriment d\'Am\xc3\xa8rica en el primer d\'aquests dos anys. El 1893 Eusebi Arnau va fer arribar a l\'Exposici\xc3\xb3 Universal de Chicago (1893) les seves obres \xc2\xabSpes\xc2\xbb (en guix), \xc2\xabAve Mar\xc3\xada\xc2\xbb (en terracota) i l\'anvers de la \xc2\xabMedalla Commemorativa del Centenari de Colom\xc2\xbb._NEWLINE_El 1895 va entrar a formar part de l\'equip de Josep Puig i Cadafalch amb la creu de terme del santuari de la Miseric\xc3\xb2rdia de Canet, i va continuar col\xc2\xb7laborant amb els germans Francesc, Josep i Frederic Masriera i Manovens i als voltants de la tardor de 1895 instal\xc2\xb7l\xc3\xa0 un taller m\xc3\xa9s ben condicionat. Possiblement aquesta nova situaci\xc3\xb3 i l\'increment del treball li van permetre acceptar ajudants. Llavors s\'incorporen al seu taller Emili Fontbona i Ventosa i Pau Gargallo Catal\xc3\xa1n, que llavors tenien setze i catorze anys respectivament, com a aprenents no retribu\xc3\xafts._NEWLINE_A la tercera exposici\xc3\xb3 de Belles Arts i Ind\xc3\xbastries Art\xc3\xadstiques de 1896, Eusebi Arnau va presentar el grup en guix \xc2\xabRedenci\xc3\xb3n\xc2\xbb, amb el qual va aconseguir medalla de segona classe. Aquesta va ser adquirida per l\'Ajuntament de Barcelona i fou destinada al Museu de Belles Arts. A m\xc3\xa9s, Arnau va rebre el premi extraordinari del bisbe de Vic amb la seva obra \xc2\xabLa Sagrada Fam\xc3\xadlia a Nazareth\xc2\xbb. En 1896 va contraure matrimoni amb Tomasa Viader i Pardinella._NEWLINE_L\'any 1897, Eusebi Arnau modela per primera vegada un projecte corpori de monument, el qual anava dedicat a Francesc de Paula Rius i Taulet i que fou dirigit per l\'arquitecte Josep Puig i Cadafalch.\n_START_SECTION_\nL\'escultura aplicada a l\'arquitectura\n_START_PARAGRAPH_\nEl mes de gener de 1902, moss\xc3\xa8n Jacint Verdaguer va visitar el taller d\'Eusebi Arnau, motiu que va servir perqu\xc3\xa8 l\'escultor model\xc3\xa9s el seu bust del natural en relleu, plasmat en un medall\xc3\xb3 de guix que es conserva a MUHBA Vil\xc2\xb7la Joana. Al mes de maig del mateix any va formar part del jurat d\'admissi\xc3\xb3 de la Segona Exposici\xc3\xb3 de Belles Arts, organitzada per l\'agrupaci\xc3\xb3 catalanista <<Art i P\xc3\xa0tria>>, al lloc de l\'Ateneu Barcelon\xc3\xa8s, per\xc3\xb2 el 1902 fou l\'any de gran reconeixement de la tasca escult\xc3\xb2rica d\'Arnau, sobretot aplicada a l\'arquitectura, i la premsa se\'n f\xc3\xa9u gran ress\xc3\xb2. D\'aquell any es conserva una Medalla en ocasi\xc3\xb3 de les Fires i Festes de la Merc\xc3\xa8 a la Biblioteca Museu V\xc3\xadctor Balaguer de Vilanova i la Geltr\xc3\xba._NEWLINE_L\'any 1903 es produeix la inauguraci\xc3\xb3 del nou establiment Masriera & Campins al carrer de Ferran VII, 51, edifici que obtenir la menci\xc3\xb3 honor\xc3\xadfica en el concurs anual d\'edificis i establiments urbans de Barcelona pels seus motius escult\xc3\xb2rics de la fa\xc3\xa7ana, que havien estat modelats per Eusebi Arnau. _NEWLINE_L\'any 1904, amb motiu de l\'arribada del rei Alfons XIII a Barcelona, l\'Acad\xc3\xa8mia Provincial de Belles Arts, organitz\xc3\xa0 una exposici\xc3\xb3 d\'obres d\'art catal\xc3\xa0 contemporani a l\'estudi del consiliari de l\'Acad\xc3\xa8mia, Josep Masriera, en qu\xc3\xa8 hi va participar, entre d\'altres Arnau._NEWLINE_El 29 de maig de 1905, Arnau va signar un document pel qual es comprometia a prendre el seu c\xc3\xa0rrec l\'execuci\xc3\xb3 de les escultures de l\'Hospital de Sant Pau._NEWLINE_El 1906, torna a haver-hi un gran ress\xc3\xb2 de la tasca d\'Eusebi Arnau en treballs aplicats a l\'arquitectura. Arquitectura y Construcci\xc3\xb3n comenta que per a tots els que segueixen de prop el modern desenvolupament de l\'arquitectura a Catalunya, el nom d\'Arnau \xc3\xa9s vertaderament familiar, perqu\xc3\xa8 les seves escultures figuren en gaireb\xc3\xa9 tots els edificis constru\xc3\xafts recentment, on m\xc3\xa9s que un auxiliar \xc3\xa9s un col\xc2\xb7laborador de l\'arquitectura, fins al punt que bona part dels efectes aconseguits a les edificacions patirien una transformaci\xc3\xb3 molt important si l\'obra d\'Arnau fos substitu\xc3\xafda per la d\'un altre artista de menys v\xc3\xa0lua. Destaca el car\xc3\xa0cter de col\xc2\xb7laboraci\xc3\xb3 entre l\'obra de l\'escultor i la de l\'arquitecte, fet que constitueix el principal distintiu d\'Arnau. El seu objectiu principal \xc3\xa9s cooperar a l\'efecte de la producci\xc3\xb3 arquitect\xc3\xb2nica, on les seves qualitats fonamentals s\xc3\xb3n la proporcionalitat i l\'harmonia._NEWLINE_Aquell mateix any 1906, la casa Lle\xc3\xb3 Morera del passeig de Gr\xc3\xa0cia va obtenir el premi de l\'Ajuntament al concurs anual d\'edificis i establiments urbans acabats el 1905. Obra dirigida per Llu\xc3\xads Dom\xc3\xa8nech i Montaner en la qual intervingu\xc3\xa9 de manera molt destacada Eusebi Arnau, que en va realitzar els models escult\xc3\xb2rics.\n_START_SECTION_\nLa V Exposici\xc3\xb3 Internacional d\'art de Barcelona de 1907\n_START_PARAGRAPH_\nEl mes d\'abril de 1907 va tenir lloc la celebraci\xc3\xb3 de la V Exposici\xc3\xb3 Internacional d\'Art, en qu\xc3\xa8 es va proposar el tema d\'un retrat de dona catalana, en la que va col\xc2\xb7laborar amb el Retrat de dona fet en marbre, que es va col\xc2\xb7locar a la sala VIII. El premi d\'honor fou per a Josep Llimona, per les escultures del monument al Dr. Robert. El jurat de recompenses va acordar adjudicar l\'acc\xc3\xa8ssit, que consistia en la quantitat de cinc-centes pessetes, consignat en el programa del concurs obert per premiar el millor i m\xc3\xa9s art\xc3\xadstic retrat de dona, al bust en marbre d\'Eusebi Arnau._NEWLINE_\xc3\x89s paradoxal que un escultor modernista en aquell moment, com Eusebi Arnau, obtingu\xc3\xa9s el premi d\'una iniciativa sorgida d\'Eugeni d\'Ors, que inici\xc3\xa0 en aquells moments el moviment noucentista, de trencament amb l\'etapa anterior. Arnau va realitzar, per\xc3\xb2, la medalla d\'aquesta important mostra art\xc3\xadstica amb un doble car\xc3\xa0cter estil\xc3\xadstic; a l\'anvers s\'hi reprodu\xc3\xafa el bust de la matrona que representava Barcelona en el projecte de monument a Rius i Taulet, que anys enrere havia estat adquirit per l\'Ajuntament, i al revers, ja m\xc3\xa9s d\'acord amb els nous temps, una figura femenina de car\xc3\xa0cter cl\xc3\xa0ssic que representava Venus._NEWLINE_Arnau va participar en l\'Exposici\xc3\xb3 General de Bellas Artes e Industrias Art\xc3\xadsticas a Madrid l\'any 1908 amb les obres El Palco i Bonito Retrato, que corresponien a la secci\xc3\xb3 d\'escultura, i amb deu medalles i el model de Caixa de cabals, a la secci\xc3\xb3 de metal\xc2\xb7listeria. Per aquest \xc3\xbaltim treball se li va concedir la primera medalla de la secci\xc3\xb3 d\'Arts Decoratives. Bonaventura Bassegoda va dedicar un article a l\'escultor en el qual tamb\xc3\xa9 es reprodu\xc3\xafa detalladament la "Caixa de cabals"._NEWLINE_Arnau va tenir grans possibilitats d\'instal\xc2\xb7lar l\'estudi a Madrid, ciutat en la qual era molt reconegut. Hi anava amb freq\xc3\xbc\xc3\xa8ncia, i va tenir enc\xc3\xa0rrecs importants com ara la realitzaci\xc3\xb3, l\'any 1907, dels models que decoren la fa\xc3\xa7ana del Casino de Madrid, la participaci\xc3\xb3 en el complex monumental a Alfons XII d\'Espanya del parc del Retiro, i la realitzaci\xc3\xb3 de nombrosos retrats. Enc\xc3\xa0rrecs en dates anteriors al segon matrimoni l\'any 1910, que el van fer pensar a quedar-se a viure en aquesta ciutat. _NEWLINE_El Palau de la M\xc3\xbasica Catalana, projectat i dirigit per Llu\xc3\xads Dom\xc3\xa8nech i Montaner, construcci\xc3\xb3 que va obtenir el premi al millor edifici acabat l\'any 1908, va ser una altra de les obres a les quals Arnau va aportar elements escult\xc3\xb2rics importants._NEWLINE_En aquest mateix any, Arnau, va modelar tamb\xc3\xa9 una copa d\'honor en homenatge a \xc3\x80ngel Guimer\xc3\xa0 i una Medalla de Record del Primer Congr\xc3\xa9s nacional d\'Editors i Llibrers, degut a la seva gran vinculaci\xc3\xb3 al moviment cultural literari catal\xc3\xa0._NEWLINE_Va ser pels volts del 22 de juny d\'aquell mateix any que Frederic Mar\xc3\xa8s i Deulovol va entrar a treballar al taller d\'Eusebi Arnau, un moment en qu\xc3\xa8 l\'escultor estava modelant les figures de m\xc3\xa9s de dos metres d\'al\xc3\xa7ada per al pavell\xc3\xb3 d\'administraci\xc3\xb3 de l\'Hospital de Sant Pau._NEWLINE_A Eusebi Arnau li agradava l\'\xc3\xb2pera i la l\xc3\xadrica italiana i es compla\xc3\xafa al Gran Teatre del Liceu de Barcelona, on estava abonat, i abans del 1910, en qu\xc3\xa8 va con\xc3\xa8ixer Anna Par\xc3\xads, hi feia vida social. Aquest tenia el costum de fer-se fotografies, a ell mateix i als seus treballs, que es conserven a l\'arxiu familiar, cosa que ens ha facilitat el coneixement de la seva producci\xc3\xb3 art\xc3\xadstica._NEWLINE_Arnau el 1910 es va casar amb la seva segona esposa, Anna Par\xc3\xads Boadella, per\xc3\xb2 aquest no deix\xc3\xa0 de banda totalment el seu treball i va formar part de l\'Exposici\xc3\xb3 de retratos y dibujos antiguos y modernos inaugurada el mes de maig d\'aquest mateix any al Palau de les Belles Arts, amb la seva obra Retrat de Teodor Llorente._NEWLINE_Poc temps despr\xc3\xa9s, el matrimoni realitz\xc3\xa0 un llarg viatge per ciutats d\'Europa com Fran\xc3\xa7a, Alemanya, B\xc3\xa8lgica o Holanda, en les quals l\'escultor visit\xc3\xa0 espais importants per al seu treball i formaci\xc3\xb3.\n_START_SECTION_\nLa VI Exposici\xc3\xb3 Internacional d\'Art de Barcelona de 1911 i les obres vinculades a l\'\xc3\xa0mbit literari catal\xc3\xa0\n_START_PARAGRAPH_\nEl 29 d\'abril de 1911 es va inaugurar la Sisena Exposici\xc3\xb3 Internacional d\'Art a Barcelona, mostra a la qual Arnau va aportar En la Llotja, per la qual obtingu\xc3\xa9 la medalla d\'or que oferia el Cercle Art\xc3\xadstic._NEWLINE_Eusebi Arnau va realitzar treballs escult\xc3\xb2rics de personalitats de relleu cultural, sobretot vinculades al m\xc3\xb3n literari i art\xc3\xadstic. En s\xc3\xb3n un exemple el monument a Teodor Llorente, el monument i la medalla a Joan Maragall, el projecte de monument a moss\xc3\xa8n Jacint Verdaguer, i el monument a Mil\xc3\xa0 i Fontanals._NEWLINE_A l\'Exposici\xc3\xb3 Nacional de Pintura, escultura i arquitectura de 1912 se li va concedir la tercera medalla de la secci\xc3\xb3 d\'escultura per l\'obra l\'onada._NEWLINE_El 1915 el Museu d\'art i Arqueologia de Barcelona fou inaugurat i va tenir lloc la inauguraci\xc3\xb3 del Via Crucis de Montserrat. _NEWLINE_L\'obra del Via Crucis de Montserrat mantingu\xc3\xa9 Eusebi Arnau ocupat encara uns anys m\xc3\xa9s, ja que va realitzar tots els models de les estacions._NEWLINE_Cap als anys 1912-1915 aquest va tenir propostes serioses per establir-se a Am\xc3\xa8rica del Sud, per\xc3\xb2 la seva relaci\xc3\xb3 familiar no s\'ho permetia._NEWLINE_L\'any 1917 mor\xc3\xad Auguste Rodin, que va suposar un gran cop per a Arnau, ja que Rodin va influir molt en les seves obres.\n_START_SECTION_\nEls \xc3\xbaltims anys de la seva producci\xc3\xb3 art\xc3\xadstica i l\'ingr\xc3\xa9s a l\'Acad\xc3\xa8mia\n_START_PARAGRAPH_\nA partir de 1912 ja no hi ha const\xc3\xa0ncia de la participaci\xc3\xb3 d\'Eusebi Arnau en cap certamen oficial._NEWLINE_El localitzem per primera vegada en un anunci o llista publicit\xc3\xa0ria que fa intuir un moment de davallada professional._NEWLINE_A m\xc3\xa9s, aquest es don\xc3\xa0 de baixa de l\'Ateneu Barcelon\xc3\xa8s l\'any 1919._NEWLINE_Degut a problemes de salut de la seva dona el metge els hi va recomanar estades a Vallfogona de Riucorb._NEWLINE_El mar\xc3\xa7 de 1929, la Direcci\xc3\xb3 general de Bellas Artes li notifica en nom del rei el nomenament com a vocal de la Comissi\xc3\xb3 Executiva de l\'Exposici\xc3\xb3 Internacional de pintura, Escultura, Dibuix i Gravat en l\'Exposici\xc3\xb3 Internacional de Barcelona que s\'havia de celebrar al Palau d\'Art Modern._NEWLINE_A Arnau se li va atorgar el T\xc3\xadtol d\'Honor com a membre de la Comissi\xc3\xb3 Organitzadora i a m\xc3\xa9s a m\xc3\xa9s va realitzar la medalla de l\'exposici\xc3\xb3._NEWLINE_El mes de setembre, Arnau va fer donaci\xc3\xb3 a l\'Acad\xc3\xa8mia de Belles arts de Sant Jordi del bust fos en bronze de Llu\xc3\xads Dom\xc3\xa8nech i Montaner. _NEWLINE_L\'any 1930 i els seg\xc3\xbcents corresponen a una etapa d\'activitat escult\xc3\xb2rica minvada, en la qual realitza nombrosos dibuixos de retrats familiars i mostra un inter\xc3\xa8s creixent per la pintura._NEWLINE_Una de les fonts documentals que ha ajudat als historiadors en tant a aquesta etapa de l\'artista s\xc3\xb3n els blocs de notes del mateix autor en qu\xc3\xa8 aquest anotava tots els seus treballs, pressupostos o fins i tot els colors emprats en les seves pintures._NEWLINE_\xc3\x89s probable que els \xc3\xbaltims anys de la seva vida Arnau estigu\xc3\xa9s m\xc3\xa9s vinculat al Cercle Art\xc3\xadstic de Sant Lluc._NEWLINE_Aquests s\xc3\xb3n anys en qu\xc3\xa8 l\'escultor t\xc3\xa9 una salut prec\xc3\xa0ria i va tenir una angina de pit. Tamb\xc3\xa9 s\xc3\xb3n moments que coincideixen amb la p\xc3\xa8rdua d\'amics com Frederic Masriera i Manovens, que van morir al desembre de 1932. De totes maneres, assisteix regularment a les juntes i sessions de l\'Acad\xc3\xa8mia de Belles arts de Sant Jordi i possiblement a actes de la corporaci\xc3\xb3 vinculats a altres entitats art\xc3\xadstiques de la ciutat, com per exemple el sopar d\'homenatge dels amics d\'Antoni Puig Gairalt de mar\xc3\xa7 de 1913 a l\'hotel Ritz, amb motiu de la presentaci\xc3\xb3 al p\xc3\xbablic del seu avantprojecte per a l\'aeroport de Barcelona.\n_START_SECTION_\nLa mort de l\'escultor: exposici\xc3\xb3 d\'homenatge i recull d\'articles de reconeixement de la seva traject\xc3\xb2ria professional\n_START_PARAGRAPH_\nEusebi Arnau va morir el dia 2 de juliol de 1933. Les esqueles als diaris El Noticiero Catal\xc3\xa1n, La Veu de Catalunya, Diario de Barcelona i La Vanguardia, dels dies 3 i 4 de juliol, expressen l\'aflicci\xc3\xb3 de la seva esposa. Anna Par\xc3\xads, del seu fill Ricard, del seu germ\xc3\xa0 pol\xc3\xadtic, Llu\xc3\xads Par\xc3\xads Boadella, germans, cosins i altres familiars._NEWLINE_A m\xc3\xa9s, els membres de l\'Acad\xc3\xa8mia de Belles Arts de Sant Jordi en la junta general del 31 d\'octubre expressaven tamb\xc3\xa9 el seu condol. Concretament, Josep Puig i Cadafalch hi va dir que: <<el finat artista tenia m\xc3\xa9s m\xc3\xa8rit del que li era reconegut i que una de les seves qualitats era la gran facilitat de concepci\xc3\xb3 i execuci\xc3\xb3>>._NEWLINE_El mateix 1933, despr\xc3\xa9s de la mort d\'Eusebi Arnau, Josep Clar\xc3\xa0 va llogar el seu taller de la pla\xc3\xa7a Tetuan n\xc3\xbam. 15, per\xc3\xb2 el 1934 el va deixar i es va traslladar a l\'avinguda Diagonal n\xc3\xbam. 410, que havia ocupat en els darrers anys Josep Llimona.'